**UTKAST PROSJEKTBESKRIVELSE** Pb3-Øystein **Det øde og tapte i The Road**  
Jeg vil i min oppgave ta for meg Cormac McCarthys postapokalyptiske roman *The Road* (*Veien*). Jeg tenker at min oppgave vil være en lesning av romanen. Jeg vil her se på McCacrthys konsepter om natur og endring, tapsmotiv og det øde. Her kan det øde både ses som mangel på mangfold, ressurser og livsmuligheter og et moralsk forfall hos de fleste menneskene i romanen. Allikevel gir McCarthys roman håp, med muligheten for at mennesker kan leve tett i små samfunn med muligheter for å opprettholde menneskelighet og noe som kan ligne moral tross alt. Jeg vil her ta sikte på å nærlese romanen og se den i lys av hvordan denne tematikken går igjen i hans øvrige forfatterskap og hvordan romanen eventuelt skiller seg ut.   
 The Road kom ut i 2006 og jeg kom ganske tilfeldig over den og leste den for første gang for rundt ti år siden. Det var en bok som gjorde inntrykk på meg og siden har den ikke sluppet taket i meg. Noe av grunnen til at denne boken har opptatt meg tror jeg er at det er en kompleks roman til tross for et enkelt plott. Jeg opplever at boken står seg etter å ha gjenlest den flere ganger og at det stadig er noe jeg ikke synes å ha fått helt tak i ved den.   
 McCarthy har ofte blitt lest som en kritiker av amerikanske imperialistiske ideologiske forestillinger og særlig Manifest Destiny. Han har blitt lest som en som viser hvordan mennesket stadig forandrer sine levemåter, mens det bestandig er noe usivilisert og voldelig i menneskets natur. Han har blitt lest som en viderefører av amerikanske litterære tradisjoner og en arvtager etter forfattere som Melville og Faulkner. Og ikke minst har landskap blitt sett som viktig i hans forfatterskap, der han stort sett har forflyttet seg i sine romaner mellom nord i Sør-Statene til grenseområdene mellom USA og Mexico.  
 Selv om disse tolkningene kan ha mye for seg havner de ofte innenfor ganske amerikanske pastorale rammer. Jeg mener det kan være fruktbart å se The Road innenfor større tolkningsrammer som forholdet mellom mennesker og natur og religiøse eller mytologiske og moralske diskurser.   
 Nylig har jeg blitt oppmerksom på McCarthy-forskeren Julius Greve som har vært opptatt av spørsmål som de over. Hans bok fra 2018 *Shreds of Matter, Cormac McCarthy and the Concept of Nature* tror jeg kan bli et teoretisk utgangspunkt for meg. Greve synes å mene at heller enn en landskapsforfatter eller naturforfatter er McCarthy en som *skriver* naturen, og som åpner for nye måter å tenke og skrive om naturen på. Er McCarthys naturkonsept mer unikt enn mange har fått med seg? Er naturen i The Road i en slags forråtnelsesprosess som ikke nødvendigvis betyr slutten, men også noe nytt?  
 Det kan også være interessant å undersøke hvordan språk og ting blir brukt i romanen for å opprettholde de to hovedpersonenes menneskelighet. Dette i en roman hvor virkeligheten er helt annerledes enn den virkeligheten og kulturen språket og tingene ble til i. Dialogen i romanen er minimalistisk og speiler slik sett det øde landskapet personene beveger seg i. Allikevel er det rom for små språklige spill, fortellinger og kreativ bruk av språket mellom far og sønn, noe som også peker mot at språket opprettholder deres menneskelighet. At slike språkspill opptrer i en roman ellers blottet for humor er noe Rannveig Leite Molven allerede har påpekt i en masteroppgave fra 2019. Så her kan det være desto mere interessant å se på språket i romanen i lys av essayet «The Kekulé Problem» som McCarthy skrev i 2017.   
 I McCarthys første publiserte forsøk på å skrive noe annet enn fiksjon prøver han å besvare hvor språk kommer fra og sammenhengen mellom det ubevisste og språket som kulturell oppfinnelse. Her skriver McCarthy at det sentrale ved språk er at en ting kan stå for en annen ting. McCarthy er opptatt av det ubevisste i dette essayet, og mener at det ubevisste ikke «stoler» på språket, men bruker andre måter å fortelle oss noe, noe som er interessant med tanke på hvor viktig drømmer og ubevisste mentale bilder er i The Road.  
 Et sted i essayet skriver McCarthys at fakta i verden ikke kommer i narrativ form, det er noe mennesker må gjøre. Og essayet kan kanskje understreke hvordan McCarthy vil tilbake til biologien og at det hos ham finnes sammenhenger mellom naturvitenskap og kunst, forstått som en undersøkelse av hvor ting i verden kommer fra. Selv om det finnes en spenning her da McCarthys stil gjerne alluderer til religiøs symbolbruk. Av biografiske fakta om McCarthy er det kjent at han er svært interessert i ganske avansert naturvitenskap, men hvordan dette i så fall kommer til syne i romanene er ikke direkte åpenbart. McCarthy skriver jo også fiksjon noe som selvfølgelig kompliserer dette forholdet.   
 I en roman hvor institusjoner og sosiale strukturer er tapt og verden er helt endret er det paradoksale at det finnes håp i denne romanen og at dette håpet delvis er bygget på noe så tradisjonelt som kjernefamilien. Men håpet ligger for en stor del i godheten som bor i gutten. Han har en empati som går utover sin egen lille sfære selv i en ganske umulig situasjon. Hos McCarthy er dette uvanlig da vi gjerne ikke finner familier som holder sammen i hans øvrige forfatterskap. Men så skal det sies at denne romanen blir spesiell ved det at den er dedisert til McCarthys egen sønn. Og i *The Road* holder en far og hans sønn sammen og gir ikke opp tross vanskeligheter og på slutten av romanen, etter at faren er død, blir også sønnen «adoptert» av en ny familie eller gruppe.   
 Det har blitt skrevet mye om Cormac McCarthy, også The Road. Og det har vært flere masteroppgaver som tar for seg hans forfatterskap, også her i Bergen. Senest i 2019 kom det en masteroppgave ved UiB som blant annet tar for seg det dystopiske og utopiske i The Road. Rannveig Leite Molvens oppgave er opptatt av gutten som en overskridende empatisk karakter og om hvorvidt farsfiguren overskrider tradisjonelle kjønnsrollemønster. Så vidt jeg har sett har ikke tematikken jeg vil ta for meg vært belyst i særlig grad i masteroppgaver her til lands.  
 Jeg ser for meg å nå se nærmere på McCarthy-studier som er samlet i bokform de siste årene, slik som *Philosophical Approaches to Cormac McCarthy*, Red. Chris Eagle (Routledge 2017), *Intertextual and Interdiciplinary Approaches to Cormac McCarthy*, Red. Nicholas Monk (Routledge 2011), *Cormac McCarthy: All the Pretty Horses, No Country for Old Men, The Road.* Red. Sara Spurgeon (Continuum 2011) og *The Cambridge Companion to Cormac McCarthy.* Red. Steven Frye (Cambridge 2013). I tillegg virker et spesialnummer av European Journal of American Studies fra 2017 lovende for mitt arbeid. Denne utgaven som heter *Cormac McCarthy Between Worlds,* er redigert blant annet av tidligere nevnte Julius Greve. Dette for å si litt om min framdriftsplan i tiden som kommer.